Somogyi, Szilárd, poslanec NR SR (2010-12-15):
Ďakujem za slovo, pán predseda. A najmä ďakujem pánovi Petrákovi a gratulujem mu, že už šieste volebné obdobie vykonáva funkciu starostu, ak sa nemýlim, v Hurbanovej Vsi. Takisto aj pánovi Jasaňovi, a najmä to, že okrem toho jedného bodu možno aj ho vydierateľnosti možnej z politického hľadiska si veľmi vážim to, že vaše pripomienky boli ako čisto vecné a vychádzali najmä v prípade pána Petráka a zrejme aj vás z vašich skúseností. Ja som si zaznamenal tie jednotlivé pripomienky, nerád by som tu zaťažoval ostatných kolegov, ktorí možno sa až tak nezaujímajú o túto tému, aby som reagoval na všetky, bolo ich asi jedenásť, ale asi to najdôležitejšie, že pri tvorbe tohto návrhu sme vychádzali z niektorých, môžem povedať, tak ideových princípov, z ktorých jedna je tá, že veríme samosprávam. Veríme samosprávam aj v tom duchu, že skúsenosť počas uplynulých 20 rokov ukázala, že politická paleta na republikovej úrovni sa nerovná politickej palete na miestnej úrovni. Aj keď sú z politického hľadiska na míle vzdialení niektorí poslanci, čo sa týka farby straníckeho trika, na samosprávach tieto rozdelenia alebo tieto frakcie nefungujú a vždy je v prevahe záujem obce. To, samozrejme, môže byť otázne, že ten záujem či je opodstatnený, alebo menej opodstatnený, ale v tom asi sa dohodneme aj s kolegami z opozície, že na miestnych úrovniach tieto klasické delenia na politické strany nefungujú. Čiže tam až takú veľkú obavu z politickej vydierateľnosti vedúcich týchto samospráv alebo primátorov, či starostov nevidím, ale, samozrejme, sme ochotní, ak je možné, nejaké brzdy aj z tohto hľadiska zabudovať do tohto návrhu. Samospráva takisto môže aj pri menších obciach, pri tých najmenších do 500 obyvateľov až znížiť na 0-násobok toho koeficientu, takže, samozrejme, ani časovo, ani kvantitatívne nie je to obmedzené, že kde sa ten koeficient ustáli, ktorým sa ohodnotí práca starostu. Ak sme pri tých najnižších a najmenších obciach, čo sa týka počtu obyvateľstva, prax ukazuje to, že títo starostovia nespoliehajú sa len na výkon tejto funkcie, čiže ich jediným zdrojom nie je, nie je ich jediným zdrojom tento plat, ktorým sa ohodnotí ich práca. Ukazujú to aj vzory zo zahraničia, najmä zo západnej Európy, kde tieto najmenšie obce majú starostov, ktorí vykonávajú túto funkciu ako skôr nehonorovanú alebo čestnú, ale, samozrejme, z pracovnej stránky veľmi reálnu. Čiže tu by som veľkú obavu po nezvolení tohto starostu a ich, z hľadiska ich vrátenia sa do pracovnej praxe, by som nevidel, nakoľko aj počas výkonu tejto funkcie predpokladane a vo veľkej miere alebo skôr v drvivej väčšine prípadov túto prax aj priebežne môžu vykonávať. Čo sa týka pripomienky, ktorá odznela aj pri predchádzajúcom návrhu, a to prípravy alebo predkladania, spôsobu predkladania tohto návrhu do snemovne. Preto sme využili časové prednosti poslaneckého návrhu, aby sme mohli využiť tú jedinečnosť, ktorú nám poskytoval tento rok, že sa konali voľby do jednotlivých samospráv, a tým pádom kandidáti na tieto úrady primátorov či starostov sa mohli vyjadrovať ešte pred voľbami pred svojimi voličmi, že ako sa budú stavať k týmto novým koeficientom alebo k týmto čiastočne zmeneným podmienkam. Takže toľko môžem aj za svojich kolegov sľúbiť, že tieto pripomienky zapracujeme do tohto návrhu. Samozrejme, budeme radi, ak to prednesiete aj v konkrétnej podobe, vo forme pozmeňujúceho návrhu, ktorého, samozrejme, predpokladom je to, aby sa tento návrh dostal do druhého čítania, ku ktorému vás žiadam aj z hľadiska praktického alebo praktickej zaujatosti aj kolegov z opozície. Ďakujem vám za pozornosť. (Potlesk.) Ďakujem.